《偶得佳酒怀尹少稷闻其连日致斋在台作长句寄》
宋代·韩元吉

孔君一月二十九日醉，太常一年三百五十九日斋。
人生百岁年过隙，直与外物劳形骸。
君非太常何用尔，监祭有令时当差。
朝廷礼备百神秩，不比媚奥犹燔柴。
念居几日得閒暇，归胙餍饫妻奴哇。
重门咫尺不得见，使我有酒空相怀。
忆昔过从水南寺，风廊雪屋靡不偕。
灵山怀玉了在眼，苍翠突兀石笋铁柱如签排。
醉醚起舞对山水，狂歌亦和襄阳{上竹下左氵右卑}。
一时取乐未云足，后会回首何其乖。
今者相逢号朝士，仆仆听鼓趋天街。
欲观礼乐问文物，但见鼙鼓鸣江淮。
喜君头上冠作廌，文笔愈健诗愈佳。
青云万里要直气，幸勿触狐当触豺。
我今勃窣百僚后，自觉迂钝难为侪。
一杯耳热不共醉，夜长独坐烧寒稭。
隔墙降将新授节，丝竹间响骈金钗。
时逢富贵虽可羡，扰扰得失真蝇蜗。
江山到处有佳趣，故应赤舄输青鞵。
明年春风我欲赋归去，伫君功成作颂磨苍崖。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。